นิกเกอิปิดพุ่ง 1,343.43 จุด คาดจีนกระตุ้นศก.เพิ่ม
นิกเกอิปิดพุ่ง 1,343.43 จุด คาดจีนกระตุ้นศก.เพิ่ม
9 ก.ย. 2558

ดัชนีนิกเกอิตลาดหุ้นโตเกียวปิดพุ่งขึ้นในวันนี้ โดยดัชนีนิกเกอิปิดทะยาน 1,343.43 จุด หรือ 7.71% แตะที่ 18,770.51 จุด ซึ่งเป็นการพุ่งขึ้นมากที่สุดภายในวันเดียวนับตั้งแต่วันที่ 31 ต.ค.2537โดยทะยานขึ้นมากที่สุดนับตั้งแต่ปี 2537 เนื่องจากตลาดหุ้นทั่วโลกส่งสัญญาณคลายความวิตกกังวล ท่ามกลางกระแสคาดการณ์เกี่ยวกับมาตรการกระตุ้นเศรษฐกิจเพิ่มเติมในจีน
การคาดการณ์ที่ว่าทางการจีนจะดำเนินมาตรการเชิงรุกมากขึ้นเพื่อหนุนตลาดหุ้น ตลอดจนเศรษฐกิจภายในประเทศนั้น เป็นปัจจัยสำคัญที่ผลักดันตลาดหุ้นโตเกียวให้ทะยานขึ้นตามตลาดอื่นๆทั่วโลก
ในช่วงที่ผ่านมา มีข่าวว่าคณะกรรมการกำกับหลักทรัพย์และตลาดหลักทรัพย์ของจีน (CSRC) เตรียมที่จะเดินหน้าการปฏิรูป ปรับปรุงกรอบการทำงานด้านกฎหมาย และยกระดับการกำกับดูแลตลาด โดยอาจจะใช้กลไกต่างๆ เช่น ระบบ circuit breaker สำหรับดัชนีหุ้น เพื่อป้องกันไม่ให้เกิดความผันผวนอย่างผิดปกติ
ส่วนในวันนี้ กระทรวงคลังจีนประกาศผ่านแถลงการณ์ว่า จีนจะออกนโยบายการคลังที่มีความเข้มข้นมากขึ้น เพื่อกระตุ้นการขยายตัวทางเศรษฐกิจของประเทศที่กำลังเผชิญแรงกดดันช่วงขาลง
กระทรวงให้คำมั่นว่า จะยังคงลดการจัดเก็บภาษีธุรกิจขนาดกลางและขนาดย่อม (SME),เพิ่มจำนวนร้านค้าปลอดภาษีตามท่าเรือต่างๆ ตลอดจนยกระดับการจัดตั้งกองทุนเพื่อการพัฒนา SME ระดับประเทศ รวมทั้งกองทุนร่วมทุนด้านอุตสาหกรรมใหม่ๆ